Jaan Salm

Jaan Salm (8. oktoober 1937 Kehtna vald, Harjumaa - 15. detsember 2022) oli Eesti füüsik. Jaan Salm oli talupidaja poeg. Salm lõpetas 1955 Tallinna Kommunaal-Ehitustehnikumi, 1960 Tartu Ülikooli füüsikaosakonna, 1968 aspirantuuri TÜ-s. 1970. aastal kaitses ta füüsika-matemaatikakandidaadi kraadi geofüüsika erialal Vilniuse Ülikoolis väitekirjaga "Диффузионные искажения при измерении спектра аэроионов" ("Difusioonmoonutused aeroioonide spektri mõõtmise"). Ta täiendas end 1973–74 Berliinis Humboldti Ülikoolis, 1979 Moskva Ülikoolis, 1984 Toulouse'is Paul Sabatier' Ülikoolis ning 1990 Tampere Tehnikaülikoolis. 1961–64 oli Salm TÜ üldfüüsika kateedri vanemlaborant, 1969–82 vanemõpetaja, 1982–85 dotsent, 1985–87 aeroelektri labori vanemteadur, 1987–92 juhtivteadur, 1992–93 vanemteadur, 1993–2003 keskkonnafüüsika instituudi vanemteadur, 2003. aastast erakorraline teadur, 2007. aastast ka Füüsika Instituudi erakorraline teadur. 1974–83 oli ta ka TÜ aeroionisatsiooni ja elektroaerosoolide labori aeroioonide spektromeetria sektori teaduslik juhendaja. Salm luges TÜ-s füüsika, juhuslike funktsioonide teooria ja statistilise hüdromehaanika kursusi ning koostas õppevahendeid. Jaan Salmi peamised uurimisvaldkonnad olid aeroioonide liikuvusjaotus, evolutsioon ja mõõtmisvahendid, atmosfääri aerosooli karakteristikud ja elektrilised protsessid aerosoolis. Ta avastas seaduspärasusi liikuvusanalüsaatorite lahutusvõime määramiseks, aerosooliosakeste tekke ja laadumise selgitamiseks ning atmosfääri ioonide karakteristikute kirjeldamiseks, samuti arendas teadusaparatuuri. Salm osales TÜ poolse juhina välimõõtmistel Moskva oblastis (1986), Leedus (1988) ja Soomes (1999–2000). Ta juhendas teadusuuringute lepinguid ja hoidis Eesti Teadusfondi grante. 1988. aastal oli ta üks Tahkuse Õhuseirejaama rajajaid. Ta oli Jaapani Atmosfäärielektri Ühingu liige. Salm avaldas üle 160 teadustrükise ja aimeartikleid, tal oli 15 autoritunnistust. Ta tõlkis teaduslikke artikleid jaapani keelest. Jaan Salm pälvis Nõukogude Eesti preemia (1967, kollektiivis), NSV Liidu Rahvamajanduse Saavutuste Näituse audiplomi (1967) ja pronksmedali (1982), NSV Liidu leiutaja rinnamärgi (1988), Tartu Ülikooli medali (2003) ning Tartu Ülikooli aumärgi (2007). "Экспериментальное исследование действия турбулентной диффузии в аспирационном счетчике аэроионов" // TÜ Toimetised 239 (1969) "О стационарной зарядке аэрозолей в несимметрично биполярной ионной атмосфере" // Изв. АН СССР. Физ. атмосферы и океана 7 (1971) "Многоканальный автоматический спектрометр аэроионов" (kaasautorid A. Jakobson, H. Tammet) // TÜ Toimetised 320 (1973) "The average mobility spectrum of large ions of the troposphere" // Res. Lett. Atmospheric Electricity 8 (1988) "Observation of condensation on small air ions in the atmosphere" (kaasautorid H. Iher, H. Tammet) // Lecture Notes in Physics 309 (1988) "Chemical composition of small atmospheric ions near the ground" (kaasautor A. Luts) // J. Geophys. Res. Atmospheres 99 (1994) "Bursts of intermediate ions in atmospheric air" (kaasautorid U. Hõrrak, H. Tammet) // J. Geophys. Res. Atmospheres 103 (1998) "Diffusion distortions in a differential mobility analyzer: The shape of apparent mobility spectrum" // Aerosol Sci. Technol. 32 (2000) "Statistical characterization of air ion mobility spectra at Tahkuse Observatory: Classification of air ions" (kaasautorid U. Hõrrak, H. Tammet) // J. Geophys. Res. Atmospheres 105 (2000) "Physical characterization of aerosol particles during nucleation events" (kaasautor) // Tellus 53B (2001) "Aerosool ja radioaktiivsus keskkonnas" (kaasautor). // Teadusmõte Eestis. Täppisteadused. Tallinn, 2006 "Eesti teaduse biograafiline leksikon", 3. köide "Tartu Ülikooli medali kavalerid". Tartu Ülikool. Vaadatud 5.12.2022. https://www.etis.ee/portaal/isikuCV.aspx?PersonVID=600&lang=en "Tartu Ülikooli aumärgi kavalerid". Tartu Ülikool. Vaadatud 8.12.2022. "Tartu Riikliku Ülikooli õppe-teaduskoosseisu biobibliograafia nimestik 1944–1980" Tartu, 1987. I kd, lk 283; II kd, lk 160 "Tartu ülikooli ajalugu: kolmes köites" Tallinn, 1982. III kd, lk 294, 329 "A to Z of Scientists in Weather & Climate" by Don Rittner (2003), FactsOnFile, Inc., New York, lk 147–149 Eesti teaduse biograafiline leksikon. 3. köide: N–Sap TTEÜ, avaldatud elektrooniliselt 2013 Jaan Salm Eesti Teadusinfosüsteemis Käesolevas artiklis on kasutatud "Eesti teaduse biograafilise leksikoni" materjale.